ODGOVOR ENOTNEGA ODBORA ZA REŠEVANJE

Odstavka 19 in 20

Razkritje podatkov o sodnih postopkih, ki so bili vloženi proti SRB pred Sodiščem Evropske unije po reševanju banke Banco Popular Español SA (BPE) v oddelku letnih računovodskih izkazov za leto 2017 z naslovom Dodatne informacije v zvezi s sodnimi postopki, je bilo izvedeno samo zaradi preglednosti, in ne za namen priznanja in poročanja pogojnih obveznosti, ki izhajajo iz teh primerov. SRB želi na podlagi svojega vrednotenja po sprejetju letnih računovodskih izkazov za leto 2017 poudariti, da se odliv virov zaradi teh postopkov šteje za majhnega.

SRB ugotavlja zlasti, da gre v večini zgoraj omenjenih sodnih primerov za tožbe za razglasitev ničnosti njegove odločitve o reševanju, sprejete v zvezi z BPE. SRB meni, da te tožbe za razglasitev ničnosti ne morejo voditi k neposrednemu odlivu sredstev iz njegovega proračuna, z izjemo možnih pravdnih stroškov (glede pravdnih stroškov glej komentar v odstavku 45).

Glede na sodno prakso EU glede pogojev za dodelitev odškodnine SRB meni, da je možnost odliva sredstev iz njegovega proračuna zaradi odškodninskih tožb zoper njega v okviru postopka BPE majhna. Poleg tega je SRB v zvezi z odškodninskimi tožbami zaradi domnevne nezakonitosti svoje odločitve o reševanju ugotovil, da je treba take odškodninske zahtevke šteti kot prezgodnje. Vzrok za to je dejstvo, da upravni postopek, ki bo vodil do dokončne odločitve SRB glede plačila odškodnine nekdanjim delničarjem in upnikom banke BPE na podlagi načela, da noben upnik ne sme biti na slabšem, še vedno poteka.

Odstavek 33

SRB želi opozoriti, da so zakonske zahteve glede izračuna prispevkov ustrezno upoštevane, da se odpravi morebitno tveganje netočnosti. Poleg tega želi opozoriti, da razkriva vse informacije, na katerih temelji njegova odločitev o izračunu predhodnih prispevkov, v največjem obsegu, dovoljenem v pravnem okviru. Natančneje, vsaki instituciji zagotavlja metodologijo in podatke v zvezi z zadevno institucijo. Vendar je SRB zaradi obveznosti poslovne skrivnosti, ki izhajajo iz Pogodbe o delovanju Evropske unije, pravno onemogočeno, da bi posamezni instituciji razkril zaupne podatke drugih institucij, ki se prav tako upoštevajo pri izračunu prispevkov.

Odstavki 35 do 37

Treba je opozoriti, da nacionalne postopke v zvezi s predhodnimi prispevki obravnavajo nacionalni organi za reševanje, ki so stranke v teh postopkih. SRB, ki ni stranka v takih postopkih, se zato neizogibno opira na podatke, ki jih predložijo nacionalni organi za reševanje, saj nima neposrednega dostopa do teh podatkov.

SRB tako od nacionalnih organov za reševanje pridobi podatke o nacionalnih pritožbah/sodnih postopkih v zvezi s predhodnimi prispevki v okviru dobrega sodelovanja, in ne na podlagi izrecne zakonske zahteve.

V skladu z lanskim priporočilom Evropskega računskega sodišča je SRB naredil pomembne korake za izboljšanje poročanja nacionalnih organov za reševanje. SRB se je tako z nacionalnimi organi za reševanje dogovoril o praktični ureditvi, ki vključuje redno poročanje, na podlagi katerega mu bo omogočeno spremljanje napredka v zvezi z nacionalnimi pritožbami in sodnimi postopki. Natančneje, nacionalni organi za reševanje sporočajo podatke o nacionalnih pritožbah/sodnih postopkih v zvezi s predhodnimi prispevki z ustreznimi podrobnostmi o datumu, namenu in spornem znesku, in to za vsako institucijo posebej, ne združeno. SRB želi na podlagi priporočil Evropskega računskega sodišča opozoriti še, da so od septembra 2018 nacionalni organi za reševanje začeli zagotavljati podatke o zgodovini posameznega pravdnega spisa, kar odboru SRB omogoča ustrezno revizijsko sled. SRB meni, da poročanje nacionalnih organov za reševanje vključuje vse podatke, potrebne za pripravo letnih računovodskih izkazov v skladu s standardi SRB za notranji nadzor.

Da bi zagotovil točnost podatkov, SRB posamezne zneske, ki jih nacionalni organi za reševanje sporočijo v okviru zgoraj omenjene ureditve poročanja, uskladi z zneski predhodnih prispevkov, ki jih je izračunal za posamezno institucijo za zadevno leto.

Poleg tega je treba opozoriti, da nacionalni organi za reševanje ustrezne podatke posodobijo trikrat na leto, kar zadošča za zagotovitev pravočasnosti podatkov.

Glede na zgoraj navedeno SRB meni, da vsi ukrepi v zvezi s postopki o predhodnih prispevkih pripomorejo k zagotavljanju točnosti, popolnosti in pravočasnosti podatkov, ki jih predložijo nacionalni organi za reševanje in ki jih SRB uporablja kot podlago za svoje letne računovodske izkaze.

Odstavek 39

SRB želi opozoriti, da je bila v zvezi z dvojnim štetjem nekaterih zneskov za boljše razumevanje dodana opomba na strani 32 letnih računovodskih izkazov, saj se nekateri primeri na nacionalni in evropski ravni nanašajo na enake zneske prispevkov. SRB meni, da je razkrivanje zadevnih zneskov na nacionalni in evropski ravni koristno, saj ti ravni nista popolnoma povezani in se spreminjata vsaka po svoje. Kljub temu SRB potrjuje, da ločeno prikazovanje dvakrat upoštevanih zneskov omogoča dodaten vpogled v celotno izpostavljenost.

Odstavek 45

SRB želi opozoriti, da je pri pripravi svojih letnih računovodskih izkazov izvedel predhodno analizo glede možnosti rezervacij/pogojnih obveznosti za pravne stroške. Če zneskov pravnih stroškov, ki bi jih bil SRB morda zavezan pokriti, ni bilo mogoče zanesljivo oceniti, so bili stroški, plačani in obračunani v letu 2017, ocenjeni kot zadostni in v zvezi s tem ni bila priznana rezervacija/pogojna obveznost.

Tudi če bi moral SRB povrniti pravne stroške tožnikov v vseh postopkih proti sebi (česar trenutno ne pričakuje), bi bil ta znesek precej nižji od praga pomembnosti za SRB in tako ne bi povzročil pomembno napačne navedbe njegovega finančnega stanja.

Priporočilo 1

SRB sprejema to priporočilo Evropskega računskega sodišča.

Pri natančnem obravnavanju rezervacij in pogojnih obveznosti, ki izhajajo iz spornih zneskov in pravnih stroškov, SRB v celoti upošteva računovodsko pravilo EU št. 10, ki ostaja prevladujoče pravilo. Vsaka računovodska usmeritev, ki izhaja iz tega pravila, je namenjena boljšemu razumevanju zahtev, omogočanju poenostavljenega pristopa in zagotavljanju dosledne uporabe tega računovodskega pravila. SRB bo v svoje računovodske usmeritve dodal poseben odstavek o računovodski obravnavi pravnih stroškov.

Za računovodske usmeritve poteka zadnja faza notranjih posvetovanj in te bodo sprejete do konca leta 2018.

Odstavek 56

Glej odgovor SRB na odstavka 19 in 20.

Priporočilo 2

SRB sprejema to priporočilo Evropskega računskega sodišča.

Odstavek 57

Glej odgovore SRB na odstavke 35 do 37 in na priporočilo 3.

Priporočilo 3

SRB delno sprejema to priporočilo Evropskega računskega sodišča.

Glede na vidike, ki jih je SRB izrazil o postopkih v zvezi s predhodnimi prispevki v odgovoru na zgornje odstavke 35 do 37, SRB meni, da vsi sprejeti ukrepi prispevajo k točnosti, popolnosti in pravočasnosti podatkov, ki jih predložijo nacionalni organi za reševanje in ki jih SRB uporablja kot podlago za svoje letne računovodske izkaze.

Da bi Evropskemu računskemu sodišču ponudil dodatno zagotovilo o ustreznosti podatkov, ki jih predložijo nacionalni organi za reševanje in ki jih SRB uporablja kot podlago za svoje letne računovodske izkaze, bo SRB skupaj z nacionalnimi organi za reševanje proučil možnost, da bi ti organi odboru SRB predložili pisma v zvezi s poslovodskimi predstavitvami glede zneskov pogojnih obveznosti, ki izhajajo iz nacionalnih postopkov v zvezi s predhodnimi prispevki.

Glede primerov reševanja se bo SRB povezal z ustreznimi nacionalnimi organi za reševanje, da bi se dogovorili o vzpostavitvi ureditve v praksi.